Non confundir con cisteína ou citisina.

A **cistina** é un aminoácido dímero formado pola oxidación e unión de dous residuos do aminoácido cisteína por medio dun enlace disulfuro covalente. Este composto organosulfurado ten a fórmula (SCH2CH(NH2)CO2H)2. É un sólido branco, que funde a 247–249 °C. Foi descuberto en 1810 por William Hyde Wollaston pero non foi recoñecido como un derivado das proteínas ata que foi illado do corno da vaca en 1899. A cisteína, orixinando cistina por medio da formación de enlaces ou pontes disulfuro nunha cadea proteica ou entre dúas cadeas proteicas, determina de forma significativa a estrutura terciaria da maioría das proteínas. A formación de pontes disulfuro, xunto coa formación de pontes de hidróxeno e interaccións hidrófobas é parcialmente responsable da formación da matriz de glute do pan. O pelo humano contén aproximadamente un 5% de cistina na súa masa.

Propiedades
-----------

A cistina forma parte de moitas proteínas como a hormona insulina ou os anticorpos, nos que as pontes disulfuro da cistina unen as distintas cadeas que forman a proteína ou establecen dominios estruturais dentro dunha mesma cadea. É menos frecuente en proteínas intracelulares ca nas que son segregadas fóra da célula. Nas queratinas, como as que forman o pelo, as cistinas son numerosas; nas queratinas máis duras, como as da cuncha da tartaruga, os residuos transversais de cistina son moi abondosos.

O enlace disulfuro da cistina é rapidamente reducido para dar o correspondente tiol cisteína. Esta reacción é normalmente realizada con tioles como o mercaptoetanol ou o ditiotreitol.

(SCH2CH(NH2)CO2H)2 + 2 RSH → 2 HSCH2CH(NH2)CO2H + RSSR
Por esta razón, os beneficios nutricionais e fontes de cistina son idénticos aos da máis común cisteína, que é un dos 20 aminoácidos estándar das proteínas. Os enlaces disulfuro rompen máis rapidamente a maiores temperaturas.

En presenza de oxíxeno a cisteína oxídase dando lugar a cistina.

Cristais de cistina na urina
----------------------------

Os cristais de cistina teñen 6 lados. Poden atoparse na urina animal e humana examinada con microscopio óptico. A presenza de cristais de cistina adoita ser indicativo de defectos na reabsorción de aminoácidos nos riles. A cistinuria dáse tamén en moitas razas de cans. Nos humanos a presenza de cristais de cistina na urina (cistinuria) é indicativa de cistinose, unha rara doenza xenética.

Notas
-----

1. ↑  CHEBI
2. ↑  ChemSpider - Cystine
3. ↑  "cystine." Encyclopædia Britannica. 2007. Encyclopædia Britannica Online. 27 July 2007 www.britannica.com/eb/article-9028437/cystine
4. ↑  Gortner, R. A.; W. F. Hoffman, W. F. (1941). "l-Cystine". *Organic Synthesis* **1**: 194.
5. ↑  M.A. Aslaksena, O.H. Romarheima, T. Storebakkena and A. Skrede (28 June 2006). "Evaluation of content and digestibility of disulfide bonds and free thiols in unextruded and extruded diets containing fish meal and soybean protein sources". *Animal Feed Science and Technology* **128** (3–4): 320–330. doi:10.1016/j.anifeedsci.2005.11.008.
6. ↑  The Merck veterinary manual, Diagnostic Procedures for the Private Practice Laboratory. Captured online at merckvetmanual.com. March 2012.

Véxase tamén
------------

### Outros artigos

* Lantionina
* Nó de cistina

|  |  |
| --- | --- |
| Control de autoridades | 
* Wd: Q408626
* GEC: 0090796
* MAG: 2777608289

 |

|  |  |
| --- | --- |
| Identificadores | 
* CAS: 56-89-3
* ChEBI: 16283
* ChEMBL: CHEMBL590540
* ChemSpider: 60997
* DrugBank: 00138
* DTXSID: DTXSID2046418
* ECHA: 100.000.270
* HMDB: HMDB0000192
* IUPHAR: 5413
* KEGG: D03636
* KNApSAcK: C00001352
* NCIt: C29610
* NDF-RT: N0000147293
* PubChem: 67678
* RxNorm: 3036
* UNII: 48TCX9A1VT

 |